Document ID: /roh_data/filtered/fineweb-2-filterrobots_roh.jsonl.gz/5828

Ina dretgira da giuraders en la California ha sentenzià il concern da pajar passa duas milliardas dollars sco indemnisaziun al pèr maridà. Tenor l’um e la dunna ch’èn omadus sur 70 onns è la substanza dispitaivla glifosat la culpa da lur malsogna da cancer. Els hajan duvrà durant blers onns il med cunter zerclim Roundup che cuntegna glifosat.
Il pesticid Roundup è in product da la firma Monsanto, ina societad affiliada da Bayer. Il concern tudestg di vinavant ch’il pesticid na saja betg privlus. Ed era l’autoritad americana per l’ambient di quai.
Entira retscha da process
Aifer paucs mais è quai gia la terza sentenzia cunter Bayer en connex cun glifosat, ed ulteriurs process suondan. Tenor atgnas indicaziuns èn radund 13’000 plants averts en ils Stadis Unids. Cunter las emprimas duas sentenzias ha Bayer fatg recurs, ed era tar la nova sentenzia ha il concern annunzià da vulair sa defender.
RR novitads 06:00